RO Jurnalul Oficial al Uniunii Europene L 13/12

REGULAMENTUL (UE) 2016/53 AL COMISIEI

din 19 ianuarie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de dietofencarb, mezotrionă, metosulam și pirimifos-metil din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime pentru reziduurile (LMR) de dietofencarb și metosulam au fost stabilite în partea A din anexa III la Regulamentul (CE) nr. 396/2005. Pentru mezotrionă și pirimifos-metil, LMR-urile au fost stabilite în anexa II și în partea B din anexa III la regulamentul respectiv.

(2) Pentru dietofencarb, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a concluzionat că, în ceea ce privește LMR-urile pentru pere, struguri de vin, roșii și vinete, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru castraveți, dovlecel, mușchi, grăsime, ficat și rinichi de bovine, mușchi, grăsime, ficat și rinichi de ovine, mușchi, grăsime, ficat și rinichi de caprine, lapte de bovine, ovine și caprine, nu era disponibilă nicio informație și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare. Întrucât nu erau disponibile date pentru stabilirea LMR-urilor aplicabile produselor de origine animală, LMR-urile pentru mere, care sunt utilizate ca hrană pentru animale, ar trebui să fie de asemenea stabilite la limita specifică de determinare.

(3) Pentru mezotrionă, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Autoritatea a propus modificarea definiției reziduurilor și a recomandat reducerea LMR-urilor pentru porumbul dulce, semințele de in, de mac, de rapiță și pentru porumb. Ea a concluzionat că, în ceea ce privește LMR-ul pentru trestia de zahăr, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-ul pentru acest produs ar trebui stabilit în anexa II la Regulamentul (CE) nr. 396/2005 la nivelul existent sau la nivelul identificat de autoritate. Acest LMR va fi revizuit; revizuirea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-ul pentru algele de mare, nu a fost disponibilă nicio informație și că era necesară o analiză suplimentară din partea responsabililor cu gestionarea riscurilor. LMR-ul pentru acest produs ar trebui să fie stabilit la limita specifică de determinare.

(4) Pentru metosulam, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (4). Ea a recomandat reducerea LMR-urilor pentru boabele de orz, porumb, ovăz, secară și grâu. Autoritatea a concluzionat că, în ceea ce privește LMR-urile pentru fructe semințoase, fructe sâmburoase, struguri de masă, struguri de vin, căpșuni, fructe de rug, alte fructe mici și bace, cartofi și porumb dulce, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(5) Pentru pirimifos-metil, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Ea a identificat un risc pe termen lung pentru consumatori în cazul tuturor LMR-urilor. Prin urmare, este adecvată reducerea LMR-urilor pentru hrișcă, porumb, orez și secară. Autoritatea a concluzionat că, în ceea ce privește LMR-urile pentru orz, mei, ovăz, sorg, grâu, mușchi, grăsime, ficat și rinichi de porcine, mușchi, grăsime, ficat și rinichi de bovine, mușchi, grăsime, ficat și rinichi de ovine, mușchi, grăsime, ficat și rinichi de caprine, mușchi, grăsime, ficat de pasăre, lapte de bovine, ovine și caprine și ouă de pasăre, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru migdale, alune, fistic, nuci, legume păstăi (uscate) și nuci de palmier, nu erau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare. Autoritatea a concluzionat că, în ceea ce privește LMR-urile pentru semințele de in, arahide, semințele de mac, semințele de susan, semințe de floarea-soarelui, semințele de rapiță, boabele de soia, semințele de muștar, semințele de bumbac, semințele de dovleac, șofrănaș, limba-mielului, camelină, semințele de cânepă și ricin nu era nicio informație disponibilă și că era necesară o analiză suplimentară din partea responsabililor cu gestionarea riscurilor. Întrucât există un risc de contaminare încrucișată, LMR-urile pentru aceste produse, precum și cele pentru hrișcă, porumb, orez și secară ar trebui stabilite la nivelul identificat de către autoritate.

(6) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui să fie stabilite la limita specifică de determinare sau ar trebui să se aplice LMR implicit, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele respective au concluzionat că, pentru anumite produse, progresele tehnice necesită stabilirea unor limite specifice de determinare.

(8) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele de la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 ar trebui modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că nivelul înalt de protecție a consumatorilor se menține.

(12) Înainte ca LMR-urile modificate să devină aplicabile ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de a fi modificat prin prezentul regulament, se aplică în continuare produselor care au fost produse înainte de 9 august 2016.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 9 august 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 19 ianuarie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) European Food Safety Authority; Review of the existing maximum residue levels (MRLs) for diethofencarb according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de dietofencarb în conformitate cu articolul 12 din Regulamentul (CE) nr. 396/2005]. EFSA Journal 2015;13(2):4030.

(3) European Food Safety Authority; Review of the existing maximum residue levels (MRLs) for mesotrione according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de mezotrionă în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3976.

(4) European Food Safety Authority; Review of the existing maximum residue levels (MRLs) for metosulam according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de metosulam în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3983.

(5) European Food Safety Authority; Review of the existing maximum residue levels (MRLs) for pirimiphos-methyl according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de pirimifos-metil în conformitate cu articolul 12 din Regulamentul (CE) nr. 396/2005]. EFSA Journal 2015;13(1):3974.